การปลอมเอกสารสิทธิ
การปลอมเอกสารสิทธิเอกสารแห่งการก่อสิทธิมีความสำคัญ เพราะถ้ามีการปลอมเอกสารหรือใช้เอกสารปลอม
8 พ.ย. 2555

โดย...เดชา กิตติวิทยานันท์
เอกสารแห่งการก่อสิทธิมีความสำคัญ เพราะถ้ามีการปลอมเอกสารหรือใช้เอกสารปลอม ถ้าเป็นการเปลี่ยนแปลงเอกสารเกี่ยวกับเอกสารสิทธิผู้กระทำความผิดหรือผู้ใช้จะได้รับโทษหนักขึ้น ท่านผู้อ่านหลายท่านได้สอบถามมาว่า เอกสารแห่งการก่อสิทธิหมายถึงอะไร และอยากให้ทนายคลายทุกข์ช่วยยกตัวอย่างให้เข้าใจง่ายๆ ทนายคลายทุกข์จึงได้ไปรวบรวมตัวอย่างที่เคยมีคดีขึ้นสู่ศาลสูง เกี่ยวกับเอกสารสิทธิมานำเสนอรวมทั้งได้รวบรวมข้อกฎหมายที่เกี่ยวข้องกับเรื่องเอกสารสิทธิมานำเสนอรวมทั้งไม่รวบรวมข้อกฎหมายที่เกี่ยวกับเรื่องเอกสารสิทธิ การปลอมเอกสารสิทธิและการใช้เอกสารสิทธิปลอม โดยขอนำเสนอเป็นรายประเด็นดังนี้
1.ความหมายของเอกสารสิทธิ ป.อ.มาตรา 1 ในประมวลกฎหมายนี้
(9) “เอกสารสิทธิ” หมายความว่า เอกสารที่เป็นหลักฐานแห่งการก่อ เปลี่ยนแปลง โอน สงวนหรือระงับซึ่งสิทธิ
2.การปลอมเอกสารทั่วไปและการปลอมเอกสารสิทธิ
ป.อ.มาตรา 264 ผู้ใดทำเอกสารปลอมขึ้นทั้งฉบับหรือแต่ส่วนหนึ่งส่วนใด เติมหรือตัดทอนข้อความ หรือแก้ไขด้วยประการใดๆ ในเอกสารที่แท้จริง หรือประทับตราปลอม หรือลงลายมือชื่อปลอมในเอกสาร โดยประการที่น่าจะเกิดความเสียหายแก่ผู้อื่นหรือประชาชน ถ้าได้กระทำเพื่อให้ผู้หนึ่งผู้ใดหลงเชื่อว่าเป็นเอกสารที่แท้จริง ผู้นั้นกระทำความผิดฐานปลอมเอกสารต้องระวางโทษจำคุกไม่เกินสามปี หรือปรับไม่เกินหกพันบาท หรือทั้งจำทั้งปรับ
ผู้ใดกรอกข้อความลงในแผ่นกระดาษหรือวัตถุอื่นใด ซึ่งมีลายมือชื่อของผู้อื่นโดยไม่ได้รับความยินยอม หรือโดยฝ่าฝืนคำสั่งของผู้อื่นนั้น ถ้าได้กระทำเพื่อนำเอาเอกสารนั้นไปใช้ในกิจการที่อาจเกิดความเสียหายแก่ผู้หนึ่งผู้ใดหรือประชาชน ให้ถือว่าผู้นั้นปลอมเอกสาร ต้องระวางโทษเช่นเดียวกัน
ป.อ.มาตรา 265 ผู้ใดปลอมเอกสารสิทธิ หรือเอกสารราชการ ต้องระวางโทษจำคุกตั้งแต่หกเดือนถึงห้าปี และปรับตั้งแต่หนึ่งพันบาทถึงหนึ่งหมื่นบาท
ป.อ.มาตรา 266 ผู้ใดปลอมเอกสาร ดังต่อไปนี้
(1) เอกสารสิทธิอันเป็นเอกสารราชการ
(2) พินัยกรรม
(3) ใบหุ้น ใบหุ้นกู้ หรือใบสำคัญของใบหุ้น หรือใบหุ้นกู้
(4) ตั๋วเงิน หรือ
(5) บัตรเงินฝาก
ต้องระวางโทษจำคุกตั้งแต่หนึ่งปีถึงสิบปี และปรับตั้งแต่สองหมื่นบาทถึงสองแสนบาท
3.การใช้หรืออ้างเอกสารปลอม รวมทั้งเอกสารสิทธิปลอม
ป.อ.มาตรา 268 ผู้ใดใช้หรืออ้างเอกสารอันเกิดจากการกระทำความผิดตามมาตรา 264 มาตรา 265 มาตรา 266 หรือมาตรา 267 ในประการที่น่าจะเกิดความเสียหายแก่ผู้อื่นหรือประชาชน ต้องระวางโทษดังที่บัญญัติไว้ในมาตรานั้นๆ
ถ้าผู้กระทำความผิดตามวรรคแรกเป็นผู้ปลอมเอกสารนั้น หรือเป็นผู้แจ้งให้เจ้าพนักงานจดข้อความนั้นเองให้ลงโทษตามมาตรานี้แต่กระทงเดียว
4.ตัวอย่างเอกสารแห่งการก่อสิทธิที่เคยมีคดีขึ้นสู่ศาลเกี่ยวกับการปลอมแปลงหรือการใช้เอกสารปลอม
1.โฉนดที่ดิน
2.ตั๋วรับจำนำ
3.สัญญากู้ สัญญาค้ำประกัน สัญญารับฝากเงิน
4.สลากกินแบ่งรัฐบาล
5.สลากการกุศลที่มีการถูกรางวัล
6.สัญญาเช่าตึกแถว
7.เช็ค
8.สมุดคู่ฝากเงินกับธนาคารเป็นหลักฐานก่อตั้งสิทธิถอนเงิน
9.ตั๋วเครื่องบินเป็นเอกสารสิทธิ เพราะทำให้ผู้มีตั๋วมีสิทธิใช้โดยสารเครื่องบิน
10.ต้นฉบับชุดฝากเงินสดเช็คของธนาคารที่กรอกข้อความฝากเงินแล้ว 
11.ใบบันทึกรายการขาย (แผ่นเซลสลิป) ของธนาคาร ก. 
12.แบบพิมพ์ใบคำขอถอนเงินของธนาคารซึ่งมีการกรอกข้อความและมีการลงลายมือชื่อแล้ว 
13.เอกสารขอประกันตัวผู้ต้องหาหรือจำเลยต่อศาล โดยแสดงหลักทรัพย์และรับรองหลักทรัพย์
14.กรมธรรม์ประกันชีวิต
15.สัญญาซื้อขายที่ดิน
16.หนังสือสัญญาซื้อขายรถยนต์
17.เอกสารการซื้อเชื่อสินค้าที่มีการกรอกรายการสิ่งของที่นำส่งและลงราคาในบิลแล้ว และผู้ซื้อไม่ตรวจสิ่งของและราคาถูกต้องพร้อมลงลายมือชื่อแล้ว